Güei ye un día triste, morrieron nun accidente dos grandes músicos, y grandes persones, d'Asturies. Carlos Redondo y Ígor Medio, músicos de Felpeyu, y el segundu amás formaba un dúu con Lisardo Prieto y sacábanos les rises tolos  díes del branu cola tira cómica "La familia Castañón, xente llano de Xixón" que espublizaba la Nueva España. Tol mio apoyu pa esta xente de tanto valir.    Muerren n'accidente Ígor Medio y Carlos Redondo, del grupu folk Felpeyu.    Sábadu 24 xunu de 2006.    Esta mañana de San Xuan nun pudo ser más triste pa tolos que formamos la Xunta pola Defensa de la Llingua Asturiana. Los nuestros amigos del grupu Felpeyu tuvieron un accidente terrible nes carreteres d'Álava, cuando  diben camín de Cataluña a tocar.    Por desgracia, Ígor y Carlos nun sobrevivieron al accidente. Apodéranos el duelu y les palabres que nos salen nun son quien a espresar abondo lo que lo sentimos. Namás nos vienen a la memoria los sos cantares, tantísimos Conciertos pola Oficialidá enriba l'escenariu, siempre ehí, ayudándonos, echando una mano porque la reivindicación de la nuestra llingua sonara más alto y más guapo.    Dende la Xunta pola Defensa de la Llingua Asturiana queremos  mandar un abrazu a Xuan Nel, Lisardo, Ruma, Diego, Fernando y Slaven, y xuntanos al dolor de familiares y amigos d'Ígor y Carlos.